**Karlovac, 15. rujna 2023.**

**Poziv učenicima za prijavu za sudjelovanje u projektu mobilnosti**

Šumarska i drvodjeljska škola Karlovac objavljuje poziv učenicima za prijavu za sudjelovanje u kratkoročnoj mobilnosti u okviru projekta Praktična primjena praktičnih vještina (Erasmus+, Ključna aktivnost 1 za područje strukovnog obrazovanja, broj projekta 2023-1-HR01-KA122-VET-000143767).

Mobilnost u svrhu obavljanja stručne prakse na koju se odnosi ovaj poziv odvijat će se u dva tijeka u Austriji odnosno u Španjolskoj. Na mobilnost će biti upućeno ukupno 20 učenika u pratnji nastavnika koji će dostaviti prijave na ovaj poziv te će ih odabrati povjerenstvo za izbor sudionika mobilnosti koje imenuje ravnatelj.

**Učenici se mogu prijaviti za sljedeće mobilnosti:**

1) 19. 11. - 2. 12. 2023., Beč, Austrija - 5 šumarskih tehničara i 5 drvodjeljskih tehničara dizajnera

Prijaviti se mogu učenici 3. a, 4. a, 3. dt i 4. dt razreda.

2) 18. 2. - 2. 3. 2024., Sevilla, Španjolska - 5 meteoroloških tehničara i 5 stolara

Prijaviti se mogu učenici 2. s, 3. s, 3. m i 4. m razreda.

**Obveze sudionika mobilnosti**

– sudjelovanje u pedagoškoj, jezičnoj, kulturološkoj i stručnoj pripremi prije mobilnosti

– aktivno izvršavanje planiranih aktivnosti tijekom mobilnosti

– evaluacija i sudjelovanje u diseminaciji projekta nakon mobilnosti

**Kriteriji za odabir sudionika mobilnosti**

- motivacija za sudjelovanje u projektu

- opći uspjeh u prethodnom završenom razredu

- prosjek ocjena iz stručnih predmeta i praktične nastave u prethodnom završenom razredu

- ocjena iz stranog jezika u prethodnom završenom razredu

- ocjena iz vladanja u prethodnom završenom razredu

- sudjelovanje na natjecanjima u organizaciji AZOO ili ASOO na županijskoj ili višoj razini tijekom srednjoškolskog obrazovanja

- sudjelovanje u izvannastavnim aktivnostima tijekom srednjoškolskog obrazovanja

- pripadnost kategoriji učenika s manje mogućnosti

**Učenici s manje mogućnosti**

Učenici s manje mogućnosti jesu učenici kojima je potrebna dodatna podrška jer su u nepovoljnijem položaju od drugih. To se odnosi na: nepovoljan socioekonomski status, poteškoće u učenju, učenice u smjerovima šumarski tehničar i stolar, učenike iz ruralnih sredina, učenike migrantskog podrijetla.

Povjerenstvo će procijeniti pripada li učenik kojoj kategoriji učenika s manje mogućnosti i prilikom vrednovanja prijave dodijelit će im po jedan dodatni bod za svaku kategoriju koja se odnosi na njih. Na taj je način moguće ostvariti najviše dva dodatna boda.

**Postupak prijave**

Učenici koji žele sudjelovati u mobilnosti trebaju dostaviti:

1. ispunjenu prijavnicu
2. motivacijsko pismo
3. dokaz o sudjelovanju na natjecanjima
4. dokaz o sudjelovanju u izvannastavnim aktivnostima

Prijave se podnose pod zaporkom od pet znakova koju učenici trebaju samostalno kreirati i upisati u prijavnicu. Prijave je potrebno poslati koordinatorici projekta na e-adresu andreja.pevec@skole.hr u roku od 8 dana od objave poziva odnosno do 22. rujna 2023. u 14 sati. Kandidati će dobiti odgovor kojim se potvrđuje zaprimanje prijave i potreba za nadopunom dokumentacije koju je potrebno izvršiti u roku od 24 sata od zaprimanja obavijesti. Nepotpune i nepravovremene prijave neće se uzeti u razmatranje.

Prijavnicu i smjernice za pisanje motivacijskog pisma možete preuzeti na ovoj stranici.

Sudjelovanje učenika na natjecanjima dokazuje se potvrdama organizatora natjecaja.

Sudjelovanje u izvannastavnim aktivnostima dokazuje se izjavom voditelja aktivnosti u kojoj su navedeni naziv aktivnosti i školska godina u kojoj se aktivnost provodila.

Svjedodžbu prethodno završenog razreda nije potrebno dostaviti.

Dokumentaciju kojom se dokazuje pripadnost kategoriji učenika s manje mogućnosti nije potrebno dostavljati jer će se u obzir uzeti dokumentacija kojom škola već raspolaže. Uvid u tu dokumentaciju izvršit će razrednik učenika.

Učenici se za podršku prilikom prijave mogu obratiti koordinatorici projekta Andreji Pevec osobno do isteka roka za prijavu.

**Objava rezultata**

Povjerenstvo za odabir sudionika mobilnosti, koje imenuje ravnatelj, objavit će rang listu prijavljenih kandidata, listu čekanja i listu odbijenih prijava pod zaporkama do 27. rujna 2023. godine u 14 sati na mrežnoj stranici škole i na oglasnoj ploči. Konačna će lista kandidata biti objavljena na školskoj mrežnoj stranici nakon isteka žalbenog roka.

**Obrada osobnih podataka**

Ako sudjelujete u projektima u okviru programa Erasmus+ ili Europske snage solidarnosti, Vaše osobne podatke prikupljamo i obrađujemo u ime Europske komisije koja se nalazi u ulozi voditelja obrade. Više o obradi Vaših osobnih podataka možete pogledati u Obavijesti o obradi osobnih podataka Europske komisije, koja se nalazi na: <https://webgate.ec.europa.eu/erasmus-esc/index/privacy-statement>.

**Prilog:**

- Prijavnica

- Upute za pisanje motivacijskog pisma